ועדת החוץ והביטחון, כנסת 23, פרוטוקול מספר 57, 2020-11-09 12:30

צבי האוזר: צהרים טובים.

צבי האוזר: אני מתכבד לפתוח את הדיון בהצעה לדיון מהיר של חברי הכנסת קטי שטרית, אליהו ברוכי ומשה ארבל בנושא:

צבי האוזר: עיכוב המאיים על הנגשת מערת המכפלה.

צבי האוזר: אני רוצה להגיד שהוועדה הזאת דנה דיונים רבים בנושא הזה, הנושא מלווה אותנו כעשר שנים, אני זוכר את העניין - -

שי גליק: מתחילת שנות 2000 התחילו הבקשות.

צבי האוזר: - - מתחילת שנות 2000, אולי אפילו למעלה מעשר שנים.

צבי האוזר: אני לפחות מכיר את זה כעשר שנים, עוד בשבתי כמזכיר הממשלה.

צבי האוזר: הדיון הזה נוגע בליבת אינטרס, הייתי מגדיר את זה של זכויות אדם, תחת המונח המהותי, המשמעותי שנקרא חופש פולחן.

צבי האוזר: אני מזכיר לכולנו שהארץ הזאת הייתה בשלטון של 400 שנה על ידי האימפריה העות'מנית, שלא כיבדה רעיונות יסוד של חופש פולחן של אנשים וחופש גישה למקומות הקדושים.

צבי האוזר: והנה, אחרי מלחמת העולם הראשונה שהשלטון העות'מני הוסר, והוסדר כאן שלטון זמני עם מנדט בריטי, המנדט בסעיף 15 שלו קבע את אותו עיקרון-יסוד, בהבנתו העמוקה שמדובר במנדט על ארץ הקודש, קבע את עיקרון חופש הפולחן וחופש הגישה למקומות הקדושים כשינוי אסטרטגי אל מול מה שנעשה כאן במשך 400 שנה.

צבי האוזר: לאחר מכן האזור בו אנחנו מדברים עבר לשליטה של ממלכת ירדן, ולאחר מלחמת ששת הימים, ב-67', הוא עובר לשליטה של ישראל, שהיא מחזיקה באזור מאז.

אלעזר שטרן: אני הייתי מצפה ממך שתתחיל מפרשת השבוע, אם כבר סופרים את ההיסטוריה של חברון.

קטי קטרין שטרית: שבוע הבא – חיי שרה.

אלעזר שטרן: השבוע.

משה אבוטבול: יש גם את הקניין.

צבי האוזר: אכן אתם צודקים ואני אאפשר לכם.

צבי האוזר: אני יכול להגיד שאותה התנהלות שאנחנו רואים לאורך אותה סחבת, אני אומר את זה בצער ובכובד ראש ובמלוא הרצינות, ישראל איננה ממלאת את תפקידה באופן ראוי באיזון האינטרסים בשטח, כאשר הדבר הזה נמשך ומשתרך ומתדיין עוד דיון ועוד דיון, ואנחנו בסאגה משפטית שאני מאוד מקווה שאנחנו נפתור אותה, וחוששני שאנחנו בסאגה תקציבית שאני מבקש היום לפתור אותה לפני שהיא תגיע כי אני שומע בצדי האוזן שגם אם יינתנו סוף סוף כל אותם היתרים ואישורים, הרי אנחנו נעמוד בפני מחלוקת בתוך הממשלה באשר מי יממן את אותה מעלית שתאפשר לאנשים מוגבלים לממש את חופש הפולחן.

קריאות: - - -

צבי האוזר: המחלוקת איננה על הזכות אבל אנחנו נשמע את זה.

צבי האוזר: אלה הם דברי הפתיחה.

צבי האוזר: אני מבקש מחברת הכנסת קטי שטרית להציג את הדברים, לאחר מכן חברי הכנסת שהצטרפו להצעה ידברו.

צבי האוזר: בבקשה.

קטי קטרין שטרית: תודה רבה, היושב-ראש, זו הפעם השלישית שמתכנסת ועדת חוץ וביטחון לבקשתי בנושא הזה, ואני מקווה שהיום באמת כבר נוכל לבוא עם בשורה.

קטי קטרין שטרית: אני רוצה לציין את חשיבות המקום, את מערת המכפלה, את הזיקה היהודית למערת המכפלה שהיא בעצם המקום השני בקדושתו לעם היהודי, מה גם שהמקום מוכר כאתר מורשת עולמי על ידי אונסק"ו ומדינת ישראל.

קטי קטרין שטרית: כמיליון וחצי אנשים מגיעים למערת המכפלה, ביניהם 400 אלף תיירים שמגיעים מרחבי העולם.

קטי קטרין שטרית: יש פה עוול הומניטרי מאוד מאוד קשה.

קטי קטרין שטרית: על מנת להיכנס למערת המכפלה ישנו טיפוס של מאה מדרגות ארוכות, קשות ומייגעות אשר מונעות ממרבית האנשים להיכנס, אותם אנשים נכים.

קטי קטרין שטרית: העוול הזה נעשה לא רק כלפי היהודים, הוא נעשה גם כלפי ערבים ותיירים כאחד.

קטי קטרין שטרית: הווקף המוסלמי אשר שותף בניהול המקום מסרב בכל תוקף לאשר את ההנגשה.

קטי קטרין שטרית: מאז שנבחרתי כנבחרת ציבור אני מקבלת פניות ללא הרף מאנשים אשר מונעים מהם להיכנס למערת המכפלה.

קטי קטרין שטרית: הבאתי לכם מספר תמונות, גם בפעם הקודמת הראיתי את זה, של כמה קשה וכמה המדרגות האלה מכבידות על אותם אנשים להגיע ולממש את הזכות שלהם להתפלל – אם זה נער ערבי מקומי מחברון שהוא נכה, אם זה נכה צה"ל, רב שהוא מוכר, קשישים, ילד עם קביים, נכים, נשים הרות, הורים עם עגלת תינוקות, כולם צריכים לבחור אם להישאר בחוץ או לאפשר למספר אנשים להרים אותם עד למעלה.

קטי קטרין שטרית: בשל חשיבות המקום והפגיעה ההומניטרית הצורמת וחוסר השוויוניות אשר נגרם מחוסר הנגשה חמור, אני פניתי למספר גורמים והדבר הזה פשוט מתעכב פעם אחר פעם.

קטי קטרין שטרית: כדי לקדם את הנושא הזה יש שני נושאים שצריך לפעול בהם: אחד, העברה תקציבית של 5 מיליון שקלים ממשרדים שונים.

קטי קטרין שטרית: במהלך החודשיים האחרונים פניתי למשרדים השונים בשאילתה על מנת לברר האם העבירו את התקציב הנדרש למען הנגשת מערת המכפלה.

קטי קטרין שטרית: בישיבה הקודמת אמר אבי רואה, עוזר שר הביטחון, כי התקציב מאוגם במשרד הביטחון וצריך להגיע ממשרד התיירות.

קטי קטרין שטרית: פניתי גם לשרת התיירות אורית פרקש, ששלחה לי הודעה שהיא העבירה את הכסף.

קטי קטרין שטרית: יש לנו גם את המשרד לענייני ירושלים ומורשת ומשרד הדתות, אני אשמח לקבל תשובה האם התקציב הועבר.

קטי קטרין שטרית: ההתנגדות העיקרית להנגשת מערת המכפלה, אני אבקש לשמוע מהמינהל האזרחי שיעביר לנו היום את תשובתו לגבי מסקנות הוועדה שאמורה להתקיים מחר בנושא הערעור נגד הנגשת המערה על ידי עמותת "עמק שווה".

קטי קטרין שטרית: אני מאוד אוהבת את המילה הזו "עמק שווה", אני לא רואה שום שוויוניות בהגשת ההתנגדות שלהם.

קטי קטרין שטרית: אני מדגישה כי קובעי המדיניות של מדינת ישראל – ראש הממשלה בנימין נתניהו, שר הביטחון בני גנץ – אישרו את הנגשת המערה.

קטי קטרין שטרית: המתנגדים להנגשה, עמותות אשר מקבלות מימון מהאיחוד האירופי שהעניק תקציב מיוחד לנושא הזה.

קטי קטרין שטרית: לא ייתכן כי כסף זר יבחוש בענייניה הפנימיים של מדינת ישראל ובזכות לנגישות, לחופש ולפולחן דת.

קטי קטרין שטרית: פתרון ההנגשה זול, קל לביצוע, התוכנית האדריכלית כבר מוכנה, צריך רק לקבל החלטה ברורה על מנת להביא לחברה מתוקנת יותר.

קטי קטרין שטרית: אנחנו חייבים לצאת מהוועדה הזו, אדוני היושב-ראש, עם תאריך יעד להנגשה.

קטי קטרין שטרית: תודה רבה.

צבי האוזר: תודה רבה.

צבי האוזר: חבר הכנסת אליהו ברוכי.

אליהו ברוכי: כבוד היושב-ראש, הדיון החשוב הזה נדחה לא פעם.

אליהו ברוכי: אנחנו מקיימים אותו בדיוק בפרשת חיי שרה שבה מסופר באריכות על הרכישה של מערת המכפלה על ידי אברהם אבינו.

אליהו ברוכי: מערת המכפלה היא נכס לעם ישראל לאורך הדורות, על זה לא צריך להרחיב ולא צריך לדבר על זה.

אליהו ברוכי: היריב היחיד שלנו פה הוא הבירוקרטיה, וכמו שחברת הכנסת קטי שטרית הזכירה, יש פה בירוקרטיה מכוונת.

אליהו ברוכי: אין מחלוקת על הצורך, מעולם לא הייתה מחלוקת בין הרשויות על החובה שלנו להנגיש לאנשים עם מוגבלויות את ההגעה לכל המקומות האלה.

אליהו ברוכי: השאלה שעומדת פה על השולחן היא מי בעל הבית.

אליהו ברוכי: אני לא מחפש פרובוקציות אבל אני יודע שהיא שייכת לנו.

אליהו ברוכי: את הפרשה שנקרא השבת קוראים כבר אלפי שנים וימשיכו לקרוא לאורך הדורות.

אליהו ברוכי: מדובר כאן על ערבות הדדית, על סולידריות ועל חמלה כלפי אלו שכולנו מסכימים שחובתנו כחברה להקל עליהם.

אליהו ברוכי: אני מקווה שתצא מכאן קריאה ברורה שנגישות לאנשים עם מוגבלויות איננה קשורה למחלוקת פוליטית כזו או אחרת, לא במעגל ראשון ולא במעגל שני.

צבי האוזר: תודה רבה.

צבי האוזר: חבר הכנסת משה ארבל.

משה ארבל: אדוני היושב-ראש, חברי הכנסת, ברשות כבוד השר לשירותי דת – שכבר נמצא איתנו כאן בזום – אני לא אאריך במילים.

משה ארבל: ביולי 2019 ועדת החוץ והביטחון בראשות חברנו, חבר הכנסת אבי דיכטר, במסקנות הוועדה קבע שהוועדה קובעת לעצמה שעד חג הפסח תהיה מעלית במקום.

משה ארבל: היא רק לא קבעה איזה חג פסח, באיזה שנה.

משה ארבל: אנחנו יכולים להמשיך ולכשכש בזנב פה בוועדה, אדוני היושב-ראש – סליחה שאני מתבטא בצורה הזו – אבל השאלה איזה פעולות מעשיות אנחנו מבטיחים שיתקדמו.

משה ארבל: הנושא הזה הוא לא נושא של ימין ושמאל, אני רוצה להזכיר כאן את חבר הכנסת לשעבר מוסי רז ממרצ, שנאבק רבות למען הנגשת מערת המכפלה לאנשים עם מוגבלויות.

משה ארבל: הנושא הזה הוא נושא הומניטרי ממדרגה ראשונה, הוא לא רלוונטי לחלוטין לזהות פוליטית מפלגתית כזו או אחרת.

משה ארבל: אני באמת מודה לך קודם כול על עצם קיום הדיון.

משה ארבל: אל תיפול רוחך בעקבות הביקורת על הדברים שנאמרו ב-2019.

משה ארבל: אני סמוך ובטוח שכאשר הנושא התקציבי ייפתר ושר הביטחון הנוכחי, שדפק על השולחן ופרץ פה דרך, וראוי לציין את זה גם כן, יחד עם ראש הממשלה - - -

עוזי דיין: איזה נושא תקציבי?

קטי קטרין שטרית: זהו, משה, אין פה נושא תקציבי.

קריאה: יש.

צבי האוזר: חברים, אני מבקש לתת לחבר הכנסת ארבל לסיים.

קטי קטרין שטרית: שלא יגידו שזו הסיבה שלא מנגישים.

עוזי דיין: כשאני הייתי אלוף פיקוד מרכז התחילו לטפל בזה, וכבר אז הסבירו שאין בעיה תקציבית.

משה ארבל: אני חוזר ואומר, בואו נחזור לאותה מסגרת שמבינה את הדחיפות והחשיבות של הדבר.

משה ארבל: חבר כנסת לשעבר הרב הלל הורביץ, שנמצא פה איתנו בדיון, מראשי היישוב היהודי בחברון, יודע כמה פעמים אני מגיע לביקורים, וכאדם שמסוגל לעלות מדרגות, אתה מגיע באמת מתנשף – צריך לשפר את הכושר, זה נכון – אבל בוודאי יש כאן אתגר משמעותי גדול.

משה ארבל: אנחנו חייבים לעשות הכול כדי לקבוע תאריך יעד, לאפשר ובאמת לעקוב ולראות שזה קורה.

משה ארבל: תודה רבה.

צבי האוזר: תודה רבה.

צבי האוזר: אני ברשות

צבי האוזר: כם רוצה קודם כול עדכון מעוזר השר להתיישבות, אבי רואה.

צבי האוזר: תן לנו דוח סטטוס איפה אנחנו נמצאים כדי שנוכל למקד את דברי הח"כים.

משה ארבל: כדאי לציין שיש שר שממתין בזום.

שמואל לטקו: לענייני דת.

צבי האוזר: כבוד השר, אני הייתי שמח שהתייחסותך תגיע אחרי דוח סטטוס על ידי אבי רואה, שנדע איפה הבעיה נמצאת ברגע זה.

צבי האוזר: אני חושב שהשולחן כולו מאוחד בעמדה שיש לזה חשיבות קריטית.

צבי האוזר: אנחנו כבר הרבה מאוד חודשים מאוחדים בעמדה הזאת ואנחנו רוצים להבין איך אפשר לחלץ את המעלית הזאת מן הבוץ שבו היא שרויה.

צבי האוזר: אבי, שלוש דקות עדכון ואז נעבור לשר לשירותי דת שמכבד אותנו כאן בנוכחותו.

אבי רואה: אני אגיד משהו בחצי משפט כדי לחזק את מה שנאמר פה.

אבי רואה: אם הדברים ככה מתקדמים בנושא כל כך בסיסי ורגיש של הנגשה, אז נחשוב על כל הדברים האחרים שצריך לבצע ביהודה ושומרון, מה זה עובר, ובזה אני סיימתי את העניין הזה.

אבי רואה: לגבי הסיפור של ההנגשה, התהליך להנגשה הוא בשלושה מישורים: אחד משפטי, השני תכנוני והשלישי תקציבי.

אבי רואה: בנושא המשפטי, כפי שאדוני היושב-ראש הזכיר, יש מחר דיון על הערר שהגישה עמותת "עמק שווה" ועיריית חברון, משהו פרוצדורלי אבל שחייבים לעבור אותו אחרי כל ההחלטות, וגם בזה אולי זה לא יסתיים כי פתוחה בפניהם הדרך להגיש עתירה לבג"ץ, ואם בג"ץ יקבל את העתירה ולא ידחה אותה על הסף, כמובן שהתהליך יימשך.

אבי רואה: זה בהיבט המשפטי, אני מקווה שהוא יסתיים מחר.

אבי רואה: לגבי הנושא התכנוני, הושלם לגמרי, עומד בכל החומר, מוכן למכרז.

אבי רואה: המכרז יוצא על ידי משרד הביטחון לאחר שתובטח ההרשאה התקציבית.

אבי רואה: ההרשאה התקציבית לפרויקט הזה בדיונים שעלו פה במסגרת הוועדה במהלך השנים האחרונות – שנה וחצי אחרונות לפחות שאני בתפקיד – עלות ההנגשה מחולקת.

אבי רואה: הביצוע זה סדר גודל 4.2 מיליון שקלים, פלוס אחזקה לחמש שנים של 600 ומשהו אלף שקלים.

אבי רואה: הפרדנו את האחזקה כי האחזקה ממילא מבצע המשרד לשירותי דת.

אבי רואה: גם היום המשרד לשירותי דת מוציא כספים על האחזקה שם והוא אחראי על האתר, ממילא גם האחזקה של ההנגשה והמעלית תתחבר לאחזקה הכוללת של המערה.

אבי רואה: אז יש לנו 4.2 מיליון שקלים, שמתוכם כ-2.6 משרד התיירות אמור לממן.

צבי האוזר: מה זה אומר אמור לממן?

אבי רואה: משרד התיירות איגם את הכסף, כמו שנאמר פה, הכסף לא עבר למשרד הביטחון אבל יש לו ועדות שהוא צריך להעביר.

אבי רואה: הוא העביר את כל ההחלטות בוועדות, הכסף עובר באמצעות החמ"ת, חברה ממשלתית לתיירות, ובעצם זה נמצא בשלב של גיבוש ההסכם בין משרד הביטחון למשרד התיירות להעברת הכסף.

צבי האוזר: הבנתי.

צבי האוזר: להערכתך, ההסכם הזה מתי יסתיים?

אבי רואה: בוא נאמר, זה לא מעכב ההסכם הזה.

אבי רואה: אם יתמקדו בו יומיים אז הוא יסתיים ביומיים.

צבי האוזר: זאת אומרת, אין עיכוב במסלול של העברת הכסף, 2.6 מיליון ממשרד התיירות למשרד הביטחון, אתה לא רואה.

אבי רואה: אני לא רואה עיכוב.

אבי רואה: העיכוב היותר משמעותי זה במשרד לשירותי דת, סדר גודל של 1.6 מיליון שקלים, כשבמשרד לשירותי דת בעצם לא היה להם סעיף ייעודי לעניין הזה.

אבי רואה: בשיחות שלי עם המנכ"ל מסתבר שהשר הקודם, השר וקנין, בנה על כסף קואליציוני שאמור היה להיות במשרד לשירותי דת לטובת שיפוצי מוסדות דת וכו', ומכיוון שלא היה תקציב 2020 אז הכסף הזה לא היה והיו צריכים לחפש מקורות אחרים.

אבי רואה: בשיחה האחרונה שהייתה בשבוע שעבר הוא אמר שהוא מצא סעיף תקציבי, רק צריך להעביר את הכסף מהתחום שהוא צבוע לו, לתחום הזה של ההנגשה וזה צריך להיעשות בהחלטת ממשלה.

אבי רואה: אני לא מבין גדול בזה אבל זה מה שהוא אמר.

אבי רואה: גם הוא דיבר על 1.4 מיליון.

אבי רואה: אמרתי לו שאנחנו מדברים על 1.6.

אבי רואה: להזכיר מה שהשר וקנין אמר פה, ואני מקריא מתוך פרוטוקול הוועדה שני משפטים כדי לסיים: "מבחינת המשרד אני יכול להגיד שאנחנו נשים כל תקציב שיידרש לנושא הזה, אמרתי את זה בכל הפגישות, אני חושב שהבעיה היא לא אצלנו", וכן הלאה וכן הלאה, ואני חושב שגם מן הראוי.

אבי רואה: באמת, זה לא כסף גדול, שאפשר להתחייב אליו ולהעביר אותו לטובת משהו שהוא גם דתי באופן מובהק.

צבי האוזר: תודה רבה.

צבי האוזר: ברשותכם, אנחנו נעבור לשר יעקב אביטן מהמשרד לשירותי דת, שמכבד אותנו כאן בנוכחותו בשל חשיבות הנושא.

צבי האוזר: השר אביטן, אני בטוח שהחשיבות של הדברים ברורה ואני אשמח לשמוע באמת איך אתם רואים את הדרך לפתור את אותו עניין כפי שמשרד הביטחון הציג.

צבי האוזר: משרד הביטחון כאן הציג שחסרים לקופה 1.6 מיליון שקלים.

צבי האוזר: האם אנחנו יכולים להבין שהכסף הזה יימצא או נמצא כבר, או שמא זה מה שעלול לעכב את הדברים חלילה?

יעקב אביטן: צהרים טובים לכולם, יושב-ראש הוועדה, חברי הכנסת.

יעקב אביטן: ראשית, התזמון שלכם טוב לעשות את הוועדה הזאת, ממש ערב שבת קודש כשאנשים לא יוכלו להיות במערת המכפלה השבת.

יעקב אביטן: רבבות רבבות בית ישראל לא יוכלו להיות שם בשבת, ואנחנו מפה מהוועדה נשדר ישר לחברון, למערת המכפלה.

יעקב אביטן: עם כניסתי לתפקיד, המקום הראשון שביקרתי בו זה מערת המכפלה, אמרתי "הביטו אל אברהם אביכם ואל שרה תחוללכם", זה היסודות שלנו, משם יונק העם היהודי.

יעקב אביטן: בדבריה של חברת הכנסת קטי שטרית בשאילתה בכנסת וחבר הכנסת הרב משה ארבל, אמרתי להם מדבריו של רבי דוד בוזגלו: "עוד שפרה לנו נחלה בחברון המהוללה ובמערת המכפלה, מצבת רחל אם הסגולה, עם יוסף רב המעלה, אף כותל מערב לתפילה, עוד יקים בית זבולה אל קדוש נורא עלילה".

יעקב אביטן: זה התפקיד שלנו, ואני אומר לכם שזאת זכות גדולה להיות כאן.

יעקב אביטן: כמו שאמר מר רואה, הוא אומר דברי אמת.

יעקב אביטן: אני יכול לומר לכם שמשרד הדתות, תקציב 2020, אין סעיפים תקציביים, אין שורות למשרד הדתות לצערי הרב.

יעקב אביטן: אין שורות, חוץ משורה אחת של מועצות דתיות, אין שורות מבני דת, אין שורות לכלום.

יעקב אביטן: המשרד הזה בנוי מכספים קואליציוניים.

יעקב אביטן: הכספים הקואליציוניים הללו, כשדיברו איתי אמרתי: רבותיי, איך שמגיע הכסף הקואליציוני, וזה הגיע כפי שכולכם יודעים רק לאחרונה עם ה-11 מיליון שעברו, אנחנו גם קיבלנו את הנתח, ונתח זעום וקטן, אמרתי, לא יודע מה שקורה, מערת המכפלה, אם אני לא מטפל בעבר שלי, אין לי עתיד.

יעקב אביטן: הוריתי למנכ"ל לדאוג לתקציב.

יעקב אביטן: בהתחלה זה 1.4 מיליון, אז זה גם לא 1.6 מיליון, אני מבין, אנחנו ב-1.550 מיליון.

יעקב אביטן: זה המקור התקציבי שהוא יינתן.

יעקב אביטן: כמובן שאנחנו ניתן אותו, זה צריך לעבור החלטת ממשלה, הסמנכ"ל של המשרד יטפל בדברים, ועדת כספים, חשב כללי, אבל קודם כול מצאנו מקור תקציבי.

יעקב אביטן: לקחתי כסף שאיננו במשרד, משום מקום, כסף קואליציוני, ואמרתי, אני רוצה שזה יבוא למערת המכפלה.

יעקב אביטן: אני הוריתי לקדם את הנושא הזה.

יעקב אביטן: המשרד לשירותי דת שדואג למקום לא יהיה זה שימנע את ההנגשה.

יעקב אביטן: גם נגישות זה דבר חשוב וגם מערת המכפלה ואני רואה את הדברים כחשובים ביותר.

יעקב אביטן: אני אשמח שכל בית ישראל יגיעו למערת המכפלה עם המעלית הזאת אחרי הקורונה לבר מצוות ולאירועים גדולים, ולכן את חלקנו אנחנו נותנים.

יעקב אביטן: אני רואה שם את ראשי חברון, את הרב הלל ועוד, אז אנחנו במילתנו נעמוד.

יעקב אביטן: יש מקור תקציבי, אני מבקש ממר רואה לעבוד מול המנכ"ל עודד פלוס ולסדר את הדברים שירוצו כמה שיותר מהר.

צבי האוזר: תודה רבה.

צבי האוזר: ברשותך, אני רוצה לשאול שאלה כמזכיר ממשלה לשעבר.

צבי האוזר: האם ביצעתם כבר הצעת מחליטים מהממשלה על העברת הכסף?

יעקב אביטן: לא.

יעקב אביטן: אני רוצה לומר לך שרק בשבוע שעבר קיבלנו את הכסף למקום למבני דת.

יעקב אביטן: מהמקום הזה קיבלנו 20 מיליון, סך הכול 20 מיליון – מבני דת זה בתי כנסת, מקוואות – ומה-20 מיליון גרעתי 1.550 מיליון בשביל מערת המכפלה.

יעקב אביטן: שתבינו כמה התמסרנו לדבר הזה, זאת אומרת מנענו ממקוואות וכו', אבל כיוון שזה חשוב וזה ערך עליון וערך חשוב למדינה ולעם שלנו, זה עכשיו יצא לדרך, והמנכ"ל יצטרך שוב להביא את זה מהר.

יעקב אביטן: אני מבקש ממך, מר רואה, לעמוד מול המנכ"ל ולסדר את הדברים שיגיעו להחלטת ממשלה ולסדר את הדברים בהקדם האפשרי.

יעקב אביטן: אני גם נתתי הנחיה כזאת.

צבי האוזר: תודה רבה.

צבי האוזר: אני מבין את הדברים, אני קורא גם לאבי, גם למנכ"ל, לעודד.

צבי האוזר: היום יום ב', ישיבת הממשלה הבאה אמורה להיות ביום א', אפשר כבר ביום ד' הקרוב בבוקר להגיש הצעה - זאת הצעה פשוטה - למזכירות הממשלה ולבקש להעביר את הכסף.

צבי האוזר: הדברים האלה, אסור שנתעכב בהם.

צבי האוזר: חלילה, עיכוב עלול לגרור עיכוב גדול יותר ולכן אני פונה לכבוד השר להנחות.

קריאה: זה לקראת בחירות?

צבי האוזר: אני לא יודע.

צבי האוזר: אתה יודע, מערת המכפלה היא בראש שמחתנו – לפני בחירות, לפני כל דבר.

צבי האוזר: עד יום ד', זאת הצעה פשוטה, אני אשמח גם להעמיד לרשות המנכ"ל את ידיעותיי בהכנת הצעת מחליטים, להגיש לממשלה כבר השבוע בנושא הזה.

צבי האוזר: אבי, אתה תעדכן את הוועדה, אנחנו מאוד נשמח.

צבי האוזר: אני מבקש מתא"ל רסאן עליאן, מתפ"ש רמ"א, נמצא איתנו, לעדכן אותנו בשני עניינים כפי שמשרד הביטחון נתן.

צבי האוזר: מה הסטטוס המשפטי כי גם כאן היו דיווחים סותרים והליכים, הייתי אומר אפילו הליכים חריגים, שהולכים ומתמשכים.

צבי האוזר: האם אנחנו יכולים לברך על המוגמר ומחר זה ההליך האחרון, וגם הסטטוס התכנוני, תעדכן אותנו אם יש בזה איזשהו עניין שאנחנו לא רואים אותו וגם הוא עלול לעכב.

תא"ל רסאן עליאן: צהרים טובים, היושב-ראש והנוכחים, חשוב מאוד להגיד שהמינהל האזרחי בפתיח רואה בפרויקט הזה משימה עליונה מרגע שקיבל אותה, כך התייחסנו אליה.

תא"ל רסאן עליאן: על אף הקורונה בחודשים האחרונים והמגבלה שהייתה בקיום ועדות, חתרנו לבצע את כלל הוועדות ואני חושב שמילאנו את כלל החובות שהתחייבנו בתחילת הדרך, תוך כדי כמובן ביצוע ההתארגנות.

תא"ל רסאן עליאן: חשוב מאוד להגיד עדכון קצר.

תא"ל רסאן עליאן: מאז הוועדה האחרונה, היושב-ראש, חתמנו על צווי הפקעה לקידום הפרויקט ואחרי כן אנחנו ב-24 בספטמבר נתנו היתר בנייה מאושר.

תא"ל רסאן עליאן: על היתר הבנייה הזה, כמובן כמו שעדכן פה אבי רואה, הגישו התנגדויות "עמק השווה", עיריית חברון והווקף המוסלמי, ומחר במקרה - שזה תאריך קבוע מראש – אנחנו אמורים להתכנס, הוועדה, ואחרי שנשמע את המתנגדים אנחנו נדון בנושא הזה ואני מקווה, ברגע שנהיה מוכנים משפטית נוכל להוציא את התשובה בצורה מקצועית.

תא"ל רסאן עליאן: אני יכול להגיד לך, באמת אנחנו נמצאים בישורת האחרונה בהקשר המשפטי כל עוד כמובן, כמו שאמר אבי, הם לא יעתרו לבג"ץ.

תא"ל רסאן עליאן: אנחנו נמצאים בישורת האחרונה ומקווה שמחר ובמהלך היומיים-שלושה הקרובים אנחנו נהיה אחרי הדיון בחומר ונוכל לתת את התשובה שלנו.

צבי האוזר: תודה רבה.

צבי האוזר: נציגת משרד המשפטים, עורך דין עירית שביב, נציבת שוויון זכויות לאנשים עם מוגבלויות.

צבי האוזר: נמצאת איתנו?

קריאה: היא יצאה מהזום.

קטי קטרין שטרית: אולי כדאי לשאול את המינהל האזרחי האם המכרז כבר מוכן, הוא לא ענה על זה.

סא"ל מלי מאירי: המכרז, הוא לא קשור אלינו, הוא קשור למשרד הביטחון, ואבי רואה עדכן על כך.

סא"ל מלי מאירי: המכרז לביצוע, את מתכוונת.

סא"ל מלי מאירי: נכון?

קטי קטרין שטרית: כן, אבל אתם צריכים לשחרר את ההחלטה להנגשה.

קטי קטרין שטרית: אתם לא שחררתם להם את זה, על מנת שלא נפספס שום רגע.

סא"ל מלי מאירי: כמו שציינו, נמצאים בשלב ההתנגדויות.

סא"ל מלי מאירי: לאחר שאנחנו נדון בזה מחר ונוציא תוך שבוע-שבועיים את ההחלטה - - -

קטי קטרין שטרית: זו בדיוק הנקודה.

קטי קטרין שטרית: אתם פשוט יוצאים מנקודת הנחה שמחר ההחלטה תיפול.

קטי קטרין שטרית: למה אי אפשר לעשות את זה במקביל?

קטי קטרין שטרית: חבל על הזמן.

קטי קטרין שטרית: תכינו מכרז.

קטי קטרין שטרית: אתם יכולים להכין מכרז?

קריאה: המכרז מוכן.

קטי קטרין שטרית: הוא לא מוכן.

סא"ל מלי מאירי: חברת הכנסת, אנחנו לא מכינים את המכרז, זה משרד הביטחון.

קטי קטרין שטרית: בסדר.

קטי קטרין שטרית: אתה יכול לענות לנו, אבי?

אבי רואה: אני אמרתי שהמכרז מוכן.

קטי קטרין שטרית: בסדר.

קטי קטרין שטרית: מאה אחוז, תודה.

אבי רואה: לא יוצא לפרסום.

צבי האוזר: אני רק רוצה להבין, רסאן.

צבי האוזר: היו פה הליכים מתמשכים, אני מבין שהייתה החלטה וניתנה זכות ערר נוספת וניתנה עוד זכות ערר ועוד זכות ערר, שוב אותם הליכים מחשש של זהירות והקפדה על הווקף ועיריית חברון לעמותת "עמק השווה", שאל מול זה אני כל הזמן אומר – בשיווי המשקל של הזכויות מדובר פה באנשים מוגבלים שלא יכולים לקיים את הזכות הבסיסית שהיא זכות הפולחן.

צבי האוזר: וכל אותם עיכובים, מחשש זהירות, ועוד ערר ועוד ערר, כל יום ביומו שאדם לא מקיים את המצווה ולא יכול להתייחד במקום קודש, זו פגיעה איומה בזכויות אדם.

צבי האוזר: ולכן, אני מבין את הזהירות ואת החשיבות של התחשבות בגורמים המתנגדים אבל גם עניינם של האזרחים הפשוטים הנדרשים לשירות הזה, הנדרשים לאותה מעלית, זה צריך לעמוד כנגד עיניכם בבואכם לאזן בין האינטרס הציבורי בראייתו הכוללת, ואני בטוח שגם בג"ץ אם נידרש לעניין, ייתן את דעתו לנושא הזה, וכמו שאמרנו, הבקשות הן מתמשכות מזה שנים.

צבי האוזר: שנים יש כאן פגיעה בזכויות אדם במובן הכי בסיסי.

צבי האוזר: האם מעבר להליך של מחר, שכמובן צריך לבחון אותו בלב פתוח ובנפש חפצה, בהינתן שתתקבל בו החלטה, האם אתה יכול לבשר לוועדה שבזה יסתיימו ההליכים מטעם הייעוץ המשפטי של מתאם הפעולות בשטחים?

צבי האוזר: כמובן שאם ייגשו לבג"ץ, אז יחליט בג"ץ האם לקיים דיון, כן או לא, אבל האם בזה יסתיים התהליך?

תא"ל רסאן עליאן: אדוני היושב-ראש, כמו שאמרת לפני כן, התהליך מסתיים מחר, זה התהליך האחרון, ואם לא יהיה בג"ץ בדרך, אני חושב שזו תהיה החוליה האחרונה.

צבי האוזר: מצוין.

תא"ל רסאן עליאן: אנחנו סיימנו, ואם אנחנו שמים לב ללוחות הזמנים מרגע הוועדה האחרונה שלך עד היום קרו לפחות שלושה-ארבעה תהליכים מורכבים, אבל במהירות מירבית, בחתירה להביא את המעלית.

קטי קטרין שטרית: אבל יש גם התנגדות של ראש עיריית חברון.

קטי קטרין שטרית: אותו רוצח שהיום הוא ראש עיריית חברון, יש גם התנגדות שלו.

תא"ל רסאן עליאן: בסדר גמור, אנחנו דנים בכל ההתנגדויות.

צבי האוזר: כן, בכל ההתנגדויות.

קטי קטרין שטרית: גם הוא הגיש התנגדות.

צבי האוזר: בסדר, הוא הגיש.

קטי קטרין שטרית: אבל להם, למינהל, יש מערכת יחסים מול העירייה שמבקשת אישורים לצאת לטיפולים רפואיים.

עוזי דיין: לא לבנות על זה במקרה של מערת המכפלה.

קטי קטרין שטרית: אז זה רק עניין חד-צדדי, רק לתת.

צבי האוזר: חברת הכנסת, יש פה עניין ברור של הליכים, שאני הייתי אומר – לפחות כמי שעוקב אחרי זה – שהיו חריגים, חריגים שבחריגים.

גיא גלעד: הם לא היו חריגים.

גיא גלעד: אני יועץ משפטי של משרד הביטחון.

גיא גלעד: כל ההליכים שתיאר פה ראש המינהל האזרחי היו לפי הדין, עם המועדים שנקבעו לפי הדין ועל פי תהליך סדור.

צבי האוזר: האם לא ניתנה זכות ערר שהיא מעבר על אותם דיונים?

גיא גלעד: על פי הדין.

צבי האוזר: בכל מקרה על פי הדין, ובזה מסתיים הליך השימוע והעררים.

קריאה: מחר.

קטי קטרין שטרית: מעניין מה הם יבואו להגיד לבג"ץ.

צבי האוזר: אתה יכול לתת לנו בראשי תיבות כמה הליכים נדרשנו מאז ההחלטה לגבי ההפקעה?

גיא גלעד: שניים.

צבי האוזר: שני עררים.

גיא גלעד: כן.

צבי האוזר: הבנתי.

צבי האוזר: ואחרי הסיום הזה ההפקעה תיכנס לתוקף.

גיא גלעד: כן.

צבי האוזר: של אותם, כמה?

צבי האוזר: 9 מטרים, נדמה לי.

גיא גלעד: יינתן היתר בנייה.

גיא גלעד: ההפקעה כבר קיימת.

גיא גלעד: גם ההפקעה וגם נטילת סמכויות למתן היתר כבר נמצאים בידי המינהל האזרחי.

צבי האוזר: אז הערר הוא על מה?

גיא גלעד: על ההיתר.

צבי האוזר: היתר הבנייה.

גיא גלעד: כן.

צבי האוזר: והיו שני עררים על היתר הבנייה.

גיא גלעד: כן.

צבי האוזר: על ההפקעה היו עררים?

גיא גלעד: גם על ההפקעה.

צבי האוזר: כמה עררים?

גיא גלעד: הטענות הן רבות ומגוונות, גם על היעדר סמכות בכלל להפקיע, גם על עצם מה שתוכנן, ועל הכול ניתנו תשובות מאוד מנומקות, מאוד ארוכות, התכנסו ועדות מאוד מקצועיות של המוסד התכנוני, ומחר – 11 זה מחר?

קטי קטרין שטרית: לא.

קטי קטרין שטרית: מחר 10 בחודש.

גיא גלעד: לא.

גיא גלעד: מחר יהיה דיון.

גיא גלעד: אחרי כמה ימים תינתן תשובה, וכן, כמו שנאמר, כל עוד זה לא יתעכב ונוכל להתקדם, אז נתקדם.

צבי האוזר: תודה.

צבי האוזר: אני רוצה לעבור לחברי הכנסת.

אבי דיכטר: הסיפור הזה, באמת לפני שנתיים בוועדה הזו הייתה לי הזכות להיות היושב-ראש, ולהערה הצינית של משה ארבל, זה היה פסח של אותה שנה – גם משה ארבל יודע את זה.

אבי דיכטר: אלא מה?

אבי דיכטר: באמת נכנסו גורמים שבכוונת מכוון - -

קטי קטרין שטרית: לא.

קטי קטרין שטרית: זה האיחוד האירופי.

אבי דיכטר: - - רצו לחבל בהחלטה הזו.

אבי דיכטר: אלה אותם גורמים שמנסים גם היום לחבל, מעיריית חברון וכלה בגופים אחרים.

אבי דיכטר: לו הייתה מאחורי הסיפור הזה יוזמה של גורם או"ם, אני אומר לך, מזמן כבר הייתה הנגשה במערת המכפלה.

אבי דיכטר: בגלל שזו מדינת ישראל, והשלטון היהודי כפי שהוא מוגדר על ידם, זה זוכה - - -

קריאה: זה מפקד האזור.

אבי דיכטר: הסיכוי שיהיה בג"ץ הוא בערך דומה לסיכוי שהשמש תזרח מחר.

אבי דיכטר: אני אומר לעצמנו כי זה נשמע שאו-טו-טו אולי – איך אמרו, אולי יהיה בג"ץ.

אבי דיכטר: יהיה בג"ץ.

אבי דיכטר: צריך לקחת את זה בחשבון.

צבי האוזר: כן, אבל השאלה, גם זה, כמה זמן - - -

קטי קטרין שטרית: אבל איך בג"ץ יכול לצאת נגד חוק של הנגשה?

אבי דיכטר: ואף על פי שתתמהמה, בוא תבוא ההנגשה הזאת.

גיא גלעד: אין חוק הנגשה.

קטי קטרין שטרית: דבר כזה אלמנטרי כמעלית.

קטי קטרין שטרית: מדהים.

קריאות: - - -

אבי דיכטר: צריך להכין את זה באופן שכשזה יוצא לדרך, בתוך מינימום זמן ההנגשה הזאת תעבוד.

צבי האוזר: חבר הכנסת דיכטר, אתה צודק במאה אחוז ולכן הבנו שהכסף של משרד התיירות עובר בצנרת.

קטי קטרין שטרית: עבר.

קטי קטרין שטרית: קיבלתי SMS מהשרה.

צבי האוזר: את קיבלת SMS מהשרה, משרד הביטחון לא קיבל.

צבי האוזר: אולי עבר ב-bit אלייך ל-SMS, אבל לא עבר.

קטי קטרין שטרית: סכומים כאלה לא עוברים ב-bit.

צבי האוזר: אבל אנחנו מבינים שאתם לא מזהים מעצור בהליך ההעברה.

צבי האוזר: שמענו עכשיו בשורה, נמסר לשירותי דת שבעזרת השם ביום א' תונח בפני הממשלה הצעת מחליטים להעברת 1.550 מיליון, שאני מקווה שזה יספיק.

צבי האוזר: אם יש לך פער בין 1.550 ל-1.6 מיליון, אני בטוח שפה חברי הוועדה ישמחו, אנחנו נעשה מגבית, מימון המונים ונעשה זאת.

קריאה: שכר חברי הכנסת.

צבי האוזר: קשר לבוחר.

צבי האוזר: רק לעניין הערתו של חבר הכנסת ארבל והתשובה של חבר הכנסת דיכטר באשר לזמנים וחג הפסח, אני מקווה שלא תחול בעניין זה האמירה שנשלים את הדברים תוך שלושה שבועות – לא חג שבועות זה, לא חג שבועות הבא, שלושה שבועות, אלא הפעם זה באמת יהיה.

משה ארבל: אני רוצה לחדד, חלילה זאת לא הייתה ביקורת כלפיך.

צבי האוזר: חבר הכנסת סער, אתה רוצה להתייחס לדברים?

גדעון סער: קודם כול, אני רוצה לברך את חברי הכנסת קטי שטרית, ברוכי וארבל, שיזמו את הדיון הזה, לברך אותך גם על כינוס הישיבה אבל גם על העיתוי בשבוע לקראת פרשת חיי שרה.

גדעון סער: לא פשוט לדעת 53 שנים אחרי ששחררנו את מערת המכפלה שאנחנו נמצאים בדיון כזה.

גדעון סער: גם במקרא, המשא ומתן על קניית אחוזת הקבר היה די ממושך, ח"י פסוקים, וגם החיתים וגם עפרון החיתי לא הקלו על אברהם אבינו, כלומר אנחנו יודעים שהמקרא לא משחית מילים, אז אם הדברים מתוארים באריכות שהם מתוארים, כנראה שלא היה פשוט גם אז, אבל אני חושב שאנחנו מחויבים להתקדם, להתקדם בקצב הרבה יותר מהיר.

גדעון סער: אני רוצה להעיר לעניין שעליו דיבר עוזר שר הביטחון לענייני התיישבות וגם אחרים.

גדעון סער: אי אפשר להגיד תהיה עתירה לבג"ץ ולצאת מנקודת הנחה כאילו כבר ניתן צו ביניים על ידי בית המשפט העליון שאוסר על קיום העבודות.

גדעון סער: להיפך.

גדעון סער: אני רוצה לצאת מנקודת הנחה הפוכה, שכל אדם סביר רואה במהלך כזה בשורה גדולה לבני שני הדתות, היהודים וגם המוסלמים, שמגיעים למערת המכפלה, שיש בזה בשורה לקיום חופש הפולחן וכדומה, ולא לצאת חלילה מנקודת מבט הפוכה.

גדעון סער: הנושא התקציבי, הוא בכלל מעורר חיוך.

גדעון סער: על איזה סכומים אנחנו מדברים?

גדעון סער: בצדק יושב-ראש הוועדה התבדח על נושא של headstart.

גדעון סער: אני זוכר שאני קיבלתי החלטה כשר החינוך לקיים ביקורים של תלמידי תיכון במערת המכפלה והייתי צריך לקבל החלטה גם על סבסוד של האוטובוסים שיעמדו לרשות התלמידים.

גדעון סער: כשרוצים למצוא מקור תקציבי ורוצים לבצע - -

קטי קטרין שטרית: מוצאים.

גדעון סער: - - אין שום בעיה לבצע.

גדעון סער: בשורה התחתונה, אדוני היושב-ראש, תקבע דיוני מעקב, זו עצתי, בלו"ז, קבועים אחת לחודש.

גדעון סער: זה קצת מרגיש סיזיפי אבל זה יבטיח יותר מכל דבר אחר שהנושא לא ייתקע.

קטי קטרין שטרית: מצוין.

גדעון סער: אנחנו לא יודעים לאן אנחנו באים מהבחינה הפוליטית ומבחינות אחרות, כי פה אנחנו מבטאים – נכון, זה לא הנושאים שהוועדה הזאת רגילה לעסוק בהם בשוטף, ובכל זאת זה נושא הביטחון הלאומי מספר אחת כי הזיקה שלנו לשורשי האומה, היא מבטיחה את עתיד עם ישראל יותר מכל דבר אחר, וביחס לנושא הזה אנחנו מבטאים את זה, ולכן אני ממליץ גם מבחינה פרקטית וגם מבחינה ערכית כך לעשות.

צבי האוזר: תודה רבה.

צבי האוזר: חבר הכנסת אופיר סופר.

אופיר סופר: אדוני היושב-ראש, קודם כול תודה רבה על הדיון החשוב הזה.

אופיר סופר: אני רוצה לברך את היוזמים, חברת הכנסת שטרית, חבר הכנסת ארבל וחבר הכנסת ברוכי.

אופיר סופר: דיברו פה חבריי על החשיבות, על קניין הנצח.

אופיר סופר: אני תמיד שואל את עצמי על אותם שלושה מקומות, מה ראו אבותינו, דווקא אותם לקנות בקניין, הרי שכל הארץ שלנו, ובסוף אני רואה שבאמת במקומות האלה הם המקומות שמתבצע המאבק האמיתי הלאומי על הריבונות הישראלית, בין אם זה בשדה המכפלה, בין אם זה בהר המוריה ואם זה בקברו של יוסף.

אופיר סופר: כשיושבים כאן בדיון הכול נראה ורוד מדי, הכול נראה מוצלח מדי.

אופיר סופר: גם אני זוכר אפילו בתור קצין בצה"ל את הסוגיה הזאת של מערת המכפלה, של הקירוי ושל הנגישות, והזכיר את זה האלוף עוזי דיין, שזה לדעתי היה ב-96', וזה מזמן מזמן.

אופיר סופר: כפי שאמר חבר הכנסת סער, אני חושב שיש חשיבות לקיים דיונים תכופים, דווקא בגלל שיש כאן הרבה נוגעים בדבר, ודווקא בגלל שאנחנו רואים מי הגורמים שחד-משמעית הם אלו שמתנגדים.

אופיר סופר: אפשר לומר שכולם כנראה לא אוהדי ישראל, לא אוהבי ישראל, בלשון המעטה, ולכן יש חשיבות עליונה להצליח במשימה הזאת.

צבי האוזר: תודה רבה.

צבי האוזר: חבר הכנסת משה אבוטבול.

משה אבוטבול: קודם כול, אני חושב שבאמת צריך להודות למציעי הדיון, חברי הכנסת קטי שטרית, משה ארבל ואליהו ברוכי, אני חושב שזה דבר מאוד חשוב.

משה אבוטבול: אני גם רוצה להודות באותה הזדמנות לאדם שמדרבן אותנו הרבה בנושא הזה, ייאמר לשבחו, שי גליק מארגון בצלמו, וכל הארגון שבאמת דוחף כל הזמן לכיוון הזה.

משה אבוטבול: אני רק רוצה לומר ולשאול שאלה מאוד מאוד קשה.

משה אבוטבול: לא ייתכן שכאשר אני הייתי במשך כעשור ראש העיר בעיר בית שמש, ולא הייתה הנגשה, אז התחילו את חוקי ההנגשה, שם מצצו את דמי הרשויות למה אין הנגשה בתחנות אוטובוס, למה אין בכיתות לימוד.

משה אבוטבול: ורק כשהתחלתי לצייץ ולהגיד, כן אבל זה עולה מיליונים, אין לי תקציבים, אמרו, זה לא מעניין אותנו, הנגשה צריכה להיות וזהו זה, תחפש מאיפה, תקצץ פה, תקצץ שם.

משה אבוטבול: אפילו הגיעו איתנו לנושא של איום לבתי משפט, כראשי רשויות.

משה אבוטבול: אני אומר את זה גם כממלא מקום יושב-ראש השלטון המקומי במשך שנים רבות, וגם שם כל חבריי ראשי הערים הלינו על זה, שבעצם לוקחים אותנו לחיוב אישי בנושא הזה של הנגשה.

משה אבוטבול: פה המדינה, במקום שהיא תקום ותעשה את הצעדים – גם מצד אחד הביורוקרטיים, וגם הנושא של התשלום, ממש מתחפרים, ועד שזה הוליד את הבדיחה שאמר ארבל אבל מקור הבדיחה התחיל עם ראש הממשלה המנוח אריאל שרון.

משה אבוטבול: שאלו אותו: האם זה נכון שבאוקטובר אתם יוצאים מלבנון?

משה אבוטבול: הוא אמר: איזה אוקטובר?

משה אבוטבול: וזה בעצם מה שנוצר פה, אומרים בפסח ואז אנחנו שואלים באיזה פסח.

משה אבוטבול: זה עוד קושיה לארבע הקושיות.

משה אבוטבול: אני רוצה לסיים ולומר שאני פניתי מספר פעמים בנושא הזה, וזה נמשך ונמשך.

משה אבוטבול: אני רק מזכיר שבסין בתקופה כזאת בנו כמה בתי חולים, ושם בונים מהר בתי חולים, אז הנגשה זה קטן עליהם.

משה אבוטבול: יש לי תחושה, ואמר לי פה מישהו באוזן באירוניה, לאור פרשת השבוע, צבי, כנראה שעפרון מעכב קצת את הנושא הזה כי הוא קיבל 400 עבור המערה אבל הוא לא קיבל עוד תוספת עבור ההנגשה.

משה אבוטבול: על ההנגשה הוא רוצה עוד סכום, סכום נפרד, לכן הוא מעכב אותנו.

משה אבוטבול: אני מאוד מבקש גם מעמותת "עמק שווה".

משה אבוטבול: עמק שווה, שווה לעמק.

משה אבוטבול: אל תכניסו אותנו לבור עמוק, אנחנו מבקשים.

קטי קטרין שטרית: אל תדאג, אולי נתחיל לבדוק את העמותות האלה.

משה אבוטבול: אני מבקש, העמותות האלה עם הרבה שמות יפים.

קטי קטרין שטרית: צריך לבדוק את העמותות האלה.

משה אבוטבול: אבל אנחנו לא רוצים להיכנס בעמק.

משה אבוטבול: אני מבקש, אדוני יושב-ראש הוועדה, תוביל את זה כמו שהובלת הרבה דברים ואני חושב שצריך להגיד לך המון יישר כוח כי חברון זה בארץ ישראל מאז ולתמיד.

צבי האוזר: תודה רבה לחבר הכנסת אבוטבול.

צבי האוזר: חבר הכנסת עוזי דיין.

עוזי דיין: תודה לכל מי שעוסק בזה הרבה הרבה שנים, אני מקווה שלא נצטרך לעסוק בזה עוד הרבה שנים, אבל אני חושש בגלל שבעצם מה שקרה עם מערת המכפלה וההנגשה שלה זה סימפטום לשאלה מי שולט בחברון.

עוזי דיין: כל השאר דברים שנובעים מזה, והגיע הזמן שנשלוט בחברון בכלל, במערת המכפלה ודאי.

עוזי דיין: זה לא קריאה לשנות הסכם חברון, זה כן קריאה לעשות שם דברים כמו שאנחנו יכולים לעשות בכל מקום בארץ ישראל, ודאי וודאי בחברון.

משה אבוטבול: מהפיס היו יכולים לקחת לזה תקציב בזמנו?

משה אבוטבול: נתת לי מיליארדים.

משה אבוטבול: את זה היית יכול לסגור עם הפיס?

עוזי דיין: זה דווקא דבר שכדאי לענות עליו.

משה אבוטבול: תענה.

משה אבוטבול: הפיס זה שמאלני.

עוזי דיין: הפיס הוא חברה, מניות של הרשויות המוניציפליות.

עוזי דיין: הכסף ניתן רק לרשויות מוניציפליות והן פועלות.

עוזי דיין: בחברון, בנוסף – אני לא רוצה להגיד בניגוד – עם עזרתו הברוכה של שר – אתה זוכר, גדעון?

עוזי דיין: אתה זוכר את הכסף שניתן ליישוב היהודי בחברון?

גדעון סער: בוודאי.

עוזי דיין: כך ביישוב היהודי בחברון, בעזרתו הגדולה של שר הפנים דאז, גדעון סער, ומאז היישוב היהודי בחברון מקבל.

גדעון סער: הוועד המוניציפלי.

עוזי דיין: כן.

עוזי דיין: מקבל את ההקצאה של מפעל הפיס.

עוזי דיין: כיוון שהיא ניתנה כבר אז שנים קדימה, הכסף הזה הלך כולו לבית הדסה, וכו'.

הלל הורוביץ: יש לנו יתרה יפה, בזכותך.

עוזי דיין: וכיוון שזה יישוב קטן, זה היישוב בארץ שמקבל פר קפיטה הכי הרבה כסף.

משה אבוטבול: לגדעון אין טענה, הביא לי 100 כיתות ביום אחד.

משה אבוטבול: אתה זוכר את העסקה, נכון?

צבי האוזר: תודה.

קטי קטרין שטרית: אגב, אורית פרקש-הכהן כותבת:

קטי קטרין שטרית: כדאי שבמשרד הביטחון יבדקו.

קטי קטרין שטרית: הכסף עבר – היא בדקה כרגע עם החשבות.

צבי האוזר: מצוין.

צבי האוזר: לפני שנעבור לאורחים מהאזרחים, אני רוצה בכל זאת לפנות לדורון אהרון, סמנכ"ל בכיר פיתוח תשתיות והשקעות במשרד התיירות, רק לוודא שגם אותה התחייבות של משרד התיירות בעינה עומדת – למען הפרוטוקול, הייתי אומר, למרות שקיבלנו כאן הבהרה של משרד הביטחון, אבל בהינתן שהכסף - - -

משה ארבל: זה סכום קטן מדי.

צבי האוזר: לא, אבל אם נגיד הוא לא עבר, אני רוצה שבעל המאה במקרה הזה גם ייתן את דעתו, אז בבקשה, דורון אהרון.

דורון אהרון: שלום לכולם.

דורון אהרון: כמו שנאמר, השרה אורית פרקש מייד מייד עם כניסתה לתפקיד הנחתה באופן ברור ולא מתפשר שאנחנו נעשה את הכול כדי שהכסף הזה, לא רק שהוא הועבר אלא גם ימומש וייחתמו כל ההסכמים וההתקשרויות הנדרשים כדי להשלים את הפעולות שאפשר להשלים בתקציב הנתון.

קטי קטרין שטרית: מצוין.

קטי קטרין שטרית: הנה, קיבלת תשובה.

צבי האוזר: תודה רבה.

צבי האוזר: רשמנו לפנינו.

משה אבוטבול: מתי חנוכת המקום?

צבי האוזר: אנחנו נקבע, נגיע לישיבה.

צבי האוזר: שירלי פינטו, יושב-ראש ארגון "אני מסמן אני שווה", בבקשה.

שירלי פינטו: שלום.

שירלי פינטו: קוראים לי שירלי, אני פעילה ומובילה נושא של הנגשה למען אנשים עם מוגבלויות.

צבי האוזר: אני עוצר אתכן.

צבי האוזר: יכול להיות שאת צריכה לשבת לידה – למי שצופה בדיון.

צבי האוזר: את יכולה לעבור לראש השולחן ואז יצלמו אותך.

שירלי פינטו: צהרים טובים.

שירלי פינטו: קוראים לי שירלי, אני יושבת-ראש ארגון "אני מסמן אני שווה".

שירלי פינטו: אני רוצה לברך באמת את שלושת חברי הכנסת יוזמי הדיון ואת יושב-ראש הוועדה על הנושא החשוב הזה.

שירלי פינטו: אני מלווה את הנושא הזה גם כפעילה חברתית ואני חושבת שזה מגוחך שאנחנו עדיין במצב כזה שזה מתעכב בגלל כל מיני גורמים חיצוניים שגם העליתם אותם פה.

שירלי פינטו: אני יודעת שהמון אנשים, גם חברים, גם פעילים, אנשים שאני מייצגת אותם, רוצים לבקר במערת המכפלה ולא יכולים להגיע לבקר, והזכות הבסיסית שלהם נפגעת רק בגלל שזה מתעכב הנושא הזה.

שירלי פינטו: מה שעושים היום - העלתה את זה גם חברת הכנסת קטי - שמעלים אותם במדרגות, זה פשוט מראה מזעזע ומשפיל.

שירלי פינטו: אני מקווה שהוועדה הזאת באמת תצא עם תאריך יעד שנוכל לפעול, וכמו שחבר הכנסת גדעון סער אמר, לקבוע תאריך יעד של ועדות בשביל לקדם את הנושא הזה.

שירלי פינטו: זה הזכות הבסיסית ואחריות שלנו כמדינה לדאוג לנושא הזה.

צבי האוזר: תודה רבה.

צבי האוזר: שי גליק, מנכ"ל בצלמו.

שי גליק: קודם כול, תודה רבה שוב לוועדה, באמת תזמון של שבת חיי שרה.

שי גליק: תודה רבה במיוחד לקטי שמלווה את זה כבר כמה שנים ולארבל ולברוכי.

שי גליק: אני רוצה להגיד שבאמת מדובר בזכויות אדם הכי הכי הכי בסיסיות.

שי גליק: המדינה, שמדברת תמיד על דאגה לזכויות אדם ודאגה לזכויות אדם, פה לצערי כושלת.

שי גליק: יש כאן גם חופש דת שנפגע, חופש פולחן, חופש נגישות, וחבל.

שי גליק: אמור להיות פה מישהו מנציבות שוויון זכויות לאנשים עם מוגבלויות שיוכל להרחיב בעניין הזה.

שי גליק: אני רוצה לפנות לאבי רואה, שאני כמובן לא מאשים אותו, אבל כרגע יש בעיה להגיש את המכרז בגלל שאין תקציב.

שי גליק: נכון?

אבי רואה: לפרסם את המכרז.

שי גליק: לפרסם.

שי גליק: בעצם, אי פרסום המכרז מעכב את ההנגשה, זה עברית פשוטה.

אבי רואה: ביצוע ההנגשה מעכב את - - -

שי גליק: בסדר גמור.

שי גליק: ולכן, השאלה אם אפשר לפרסם את המכרז על סמך ההבטחות לגבי התקציב.

קריאה: אי אפשר.

שי גליק: אז צריך למצוא דרך שמשרד הדתות ישב עם אבי רואה ויעביר לו את התקציב.

קריאה: - - -

שי גליק: לא, אבל שזה יקרה כי כבר בדיון הקודם אמרו, כמו שאמרנו – אין בעיה תקציבית, אין בעיה תקציבית – וברגע האמת זה לא קורה.

שי גליק: דבר שני וחשוב, צריך להתכונן לבג"ץ, ככל שיוגש - באמת אפרופו, רוב הסיכויים שיוגש - ולהגיד בצורה נחרצת שלא מוכנים לצו ביניים, להדגיש את הנקודות של זכויות אדם.

שי גליק: אנחנו גם מתכוונים להצטרף, לא ייתכן שזכויות אדם של יהודים מסוימים ייפגעו – אגב, זה גם מוסלמים – ואני חושב שחשוב מאוד כי הוועדה פה מדגישה את הנקודה של זכויות אדם.

שי גליק: אני לא רוצה לדבר נגד או בעד אבל כל השיח הזה הוא על מה?

שי גליק: שליהודים בחברון תהיה מעלית, זה כאילו הזוי.

שי גליק: מישהו אמר, איזה חוצפה שוועדת חוץ וביטחון מתכנסת לארבעה דיונים על הנגשת מערת המכפלה.

שי גליק: והוא צודק, זה באמת חוצפה כי הוועדה לא הייתה אמורה להתכנס אפילו פעם אחת בשביל להנגיש את המערה.

שי גליק: המערה הייתה אמורה להיות נגישה בלי שום דיון.

שי גליק: החוצפה היא לא לגבי הוועדה כמובן, החוצפה היא על זה שאנחנו במצב כזה.

שי גליק: ואני רוצה להגיד במילה אחת.

שי גליק: דיברו פה, ומי שיודע, שמואל לטקו, לפני הדיון הקודם שאם יהיה דיון פומבי - אתה זוכר מה התחייבו?

שי גליק: - תפרוץ מלחמת העולם השלישית.

שי גליק: זה מופיע במאקו, מי שרוצה יסתכל.

שי גליק: היה דיון, המלחמה עדיין לא פרצה.

שי גליק: פרצה קורונה אולי.

קטי קטרין שטרית: בסדר.

קטי קטרין שטרית: כמו שאמרו על השגרירות.

שי גליק: וגם על השגרירות.

שי גליק: ההנגשה תקרה ולא תפרוץ שום מלחמה, ורוב המוסלמים בחברון – ואני יודע כי אני דיברתי איתם – תומכים בהנגשה.

שי גליק: 98% מחברון תומכים.

שי גליק: לא לחינם אגב, יש רק אדם אחד בחברון שהגיש התנגדות להנגשה, וגם אותו אדם, הוא תמך בהנגשה בעבר.

שי גליק: איימו עליו.

שי גליק: אותו אדם התראיין בפומבי ל"ידיעות אחרונות" ואמר, אני תומך בהנגשת מערת המכפלה.

שי גליק: "עמק שווה" לקחו את אותו אדם, ואני לא רוצה להגיד הכריחו שלא יגידו הוצאת דיבה, אבל פתאום הוא מתנגד.

שי גליק: סך הכול בן אדם מחברון שמתנגד.

שי גליק: תושבי חברון לא נגד ההנגשה, תושבי מדינת ישראל לא נגד, וכמו שאנחנו אומרים בשבת חיי שרה, זה שלנו, חייבים להנגיש את המקום.

שי גליק: אני רוצה לסיים בעוד דבר אחד, חייבים רציפות דיונית.

שי גליק: כשנהיה פה עוד חודשיים אני רוצה לראות את המכרז וגם אני רוצה שיהיה לוח זמנים מתי מתפרסם המכרז, מתי התחלת הבנייה.

שי גליק: אני רוצה שתצא מהוועדה החלטה מתי מתחילים את הבנייה, מתי מסיימים את הבנייה.

שי גליק: צריך שיהיו לנו תשובות לשאלות האלה: א.

שי גליק: מתי מתפרסם המכרז, התאריך הכי מאוחר שמתפרסם המכרז, התאריך הכי מאוחר שמתחילים את הבנייה בשטח, ותאריך יעד סופי מתי בפועל המקום פתוח לציבור.

משה אבוטבול: צודק.

משה אבוטבול: להיות תכליתיים.

שי גליק: שלושה תאריכים: פרסום מכרז, התחלת בנייה וסיום בנייה.

שי גליק: שייתנו לו"ז צפוף.

משה אבוטבול: כי בעוד חודשיים עוד פעם יהיה דיון על זה.

שי גליק: בדיוק.

שי גליק: כדי שלא נהיה פה עוד חודשיים.

שי גליק: אני, כבר יש לי פה מקום קבוע, וחבל.

קטי קטרין שטרית: ייאמר לזכותו של שי, הוא מעלה נושאים מאוד מאוד חשובים, מאוד ערכיים.

משה אבוטבול: יהודיים.

קטי קטרין שטרית: והוא עושה את הכול בהתנדבות, וזה יפה מאוד.

שי גליק: ואגב, כל מה שאני עושה אני לא צריך לעשות, זה אמור לקרות לבד.

שי גליק: זה לא משהו שאמור להיות מסובך.

צבי האוזר: תודה רבה.

צבי האוזר: יואל מהרשק, בבקשה.

יואל מהרשק: קודם כול, תודה.

יואל מהרשק: במדינה שלנו זה לא הולך בלי משוגע לעניין, בלי טורבו.

צבי האוזר: זה גם היה לפני קום המדינה כנראה.

יואל מהרשק: אני ביקשתי את רשות הדיבור כדי לעודד את המאבק מול עיריית חברון.

יואל מהרשק: אני הייתי בבית אל לפני חודש ימים יחד עם שי, הופענו בפני הוועדה.

יואל מהרשק: אחרי שהופענו, דיברנו בחוץ עם העורך דין שייצג את עיריית חברון.

יואל מהרשק: כל אחד בסגנון שלו, אני הייתי צריך להשלים את זה אחר כך גם בטלפון.

יואל מהרשק: עיריית חברון הולכת להגיש בג"ץ, חד-משמעי, יש לי כבר ניסיון איתם.

יואל מהרשק: אני רוצה לספר לכם שביולי הגיע ציוד חודש וחצי לפני כן מדובאי למאבק בקורונה, ציוד רפואי עבור עיריית חברון – שני טון וחצי במטוס.

יואל מהרשק: שכבו חודש וחצי בשדה תעופה בלוד כי עיריית חברון רצתה אבל הרשות לא הסכימה כי זה נקרא להכיר במדינת ישראל.

קטי קטרין שטרית: לא יאומן.

יואל מהרשק: גם האנשים בחברון שרוצים – ראש העיר יגיד – זה הכרה במדינת ישראל.

יואל מהרשק: בדרך לא דרך עזרנו להם להעביר את הציוד, הוא לא נשאר תקוע עד היום בשדה תעופה.

יואל מהרשק: מה שאני רוצה מאוד מאוד לעודד זה עניין הומניטרי.

יואל מהרשק: כמו שציין שי, זה שייך לאזרחי חברון.

יואל מהרשק: הרשות וראש העיר התנגדו לזה, לכן זה יהיה בבג"ץ ומעניין מה יגיד בג"ץ.

יואל מהרשק: איך אמר עוזי?

יואל מהרשק: אנחנו צריכים לממש את הזכות שלנו בחברון.

יואל מהרשק: היות וזה נושא הומניטרי, ברור לכולם – עוד מעט יעמוד פה עוד נושא, אני קורא לזה בהחלט נושא הומניטרי, וזה המחיר על החזרת השבויים והנעדרים.

יואל מהרשק: אני מעודד אתכם לקחת גם את זה בחשבון כי זה נושא הומניטרי.

יואל מהרשק: תודה.

צבי האוזר: תודה רבה.

צבי האוזר: מר הלל הורוביץ, ראש היישוב היהודי בחברון.

הלל הורוביץ: שלום למכובדי היושב-ראש, חברי הכנסת, אולי באמת נפתח – כולם הזכירו פה – את פרשת חיי שרה, שהדברים מזדמנים לשבוע שלנו.

הלל הורוביץ: התורה מספרת: "ויקם שדה עפרון אשר במכפלה אשר לפני ממרא השדה והמערה אשר בו וכל העץ אשר בשדה אשר גבולו סביב, לאברהם למקנה לעיני בני חת לכל באי שער עירו.

הלל הורוביץ: " התורה מתארת לנו את פעולת הקניין של אברהם אבינו, והקניין הזה נעשה לעיני כל הארץ.

הלל הורוביץ: לכולם ברור שאברהם קונה את המערה לקניין עולם.

הלל הורוביץ: אנחנו פה היום – כמו שהזכירו כאן – 53 שנים אחרי מלחמת ששת הימים, ואני עסוק בזה 24 שנים.

הלל הורוביץ: כשעוזי דיין היה ב-97', 98' אלוף פיקוד מרכז, 23-22 שנים, הבאנו לו כבר תוכניות – תוכניות של הנגשה – הוא זוכר את זה, ועוזי אמר כאלוף הפיקוד, זה יקרה במשמרת שלי.

הלל הורוביץ: הזכרתי לו את זה.

צבי האוזר: נו, אז יכול להיות.

הלל הורוביץ: עוזי עשה כבר מיליון תפקידים – מפעל הפיס וחבר כנסת פעמיים – ואנחנו לא הגענו לזה.

הלל הורוביץ: הדבר הזה הוא פשוט בלתי הגיוני, שסוגיה כל כך בסיסית, עשרות שנים בעצם עסוקים בה ולא נפתרה עדיין.

הלל הורוביץ: מאידך, אני חייב לומר שראש המינהל האזרחי הנוכחי, הוא קידם מאוד את העניין הזה, כשאנחנו מתווכחים – מתווכחים, אבל כשצריך להגיד תודה ולהכיר טוב, אנחנו מכירים טוב – רמ"א ורסאן עליאן, וראש ענף תשתיות, וגם הלשכה המשפטית, נמצא פה גיא ואבי רואה, אנשי משרד הביטחון.

הלל הורוביץ: אני חושב שהיום זה נמצא בהחלט במקום אחר לגמרי.

הלל הורוביץ: להבנתי בעצם הכול מסתיים.

הלל הורוביץ: מה שכן לדעתי חשוב, שמשרד הביטחון יקבל החלטה שגם אם הערבים הולכים לבג"ץ, יוצאים למכרז.

הלל הורוביץ: אני חושב שזו תהיה הבשורה הכי גדולה כי לצערנו, איך שהדברים נראים הם ילכו לבג"ץ, מניסיון שלנו הם הולכים על כל דבר לבג"ץ – לא כי הם יזכו בבג"ץ, העיקר לעכב אותנו עוד שנה, עוד שנתיים, העיקר לעכב, כמה שאפשר להפריע לעם ישראל לחזור לנחלתו ולהתחבר אל האבות ואל השורשים שלנו.

הלל הורוביץ: ואין סיבה.

הלל הורוביץ: נמצאת פה הלשכה המשפטית, צריך למצוא את הפתרון המשפטי שגם אם יש בג"ץ, אפשר לצאת להליך המכרזי.

הלל הורוביץ: זה לא להתחיל לעבוד.

הלל הורוביץ: זה להכין את הכול, לכשיסתיים הבג"ץ, בעזרת השם יוכלו מייד להתחיל בעבודות התקנת המעלית.

הלל הורוביץ: אז עוד פעם תודה רבה.

הלל הורוביץ: השבת פרשת חיי שרה, באים לחברון 50,000 יהודים, לצערנו השנה בגלל הקורונה לא יוכלו לבוא.

הלל הורוביץ: אני חושב שהוועדה כאן היום, בראשותך היושב-ראש, זה איזשהו חליף מסוים לשבת הגדולה שלנו שלא יכולים להגיע אבל עצם ההתעסקות כאן בכנסת ישראל, ועדת חוץ וביטחון, לחיזוק המערה, לחיזוק המעמד של עם ישראל במערה, זה בהחלט איזושהי אמירה ציבורית ממלכתית, שעם ישראל וממשלת ישראל, כנסת ישראל, נמצאים עם המכפלה, עם האבות במערת המכפלה, ובעזרת השם נקווה שנתבשר בשורות טובות.

צבי האוזר: תודה רבה.

צבי האוזר: לאור הדברים שנאמרו, רציתי לשאול את רסאן עליאן.

צבי האוזר: בהינתן שמוגש בג"ץ, האם ישנה מניעה לפרסם את המכרז?

צבי האוזר: הרי הבג"ץ הוא על הביצוע – אבי, אולי אתה יכול לענות.

תא"ל רסאן עליאן: אם בג"ץ יוציא צו ביניים, אבל אם הוא לא יוציא צו - - -

צבי האוזר: על קיומו של מכרז.

קריאה: הם יעתרו על הכול.

גיא גלעד: אני חושב שזה לא נכון, אדוני היושב-ראש, לקבל פה את ההחלטה.

גיא גלעד: אנחנו נצטרך רגע לראות, להעריך את לוחות הזמנים.

גיא גלעד: גם לצאת למכרז, שאחרי זה הוא ישב ולא יקודם, ויהיה קבלן שמחכה לצו – אנחנו נבחן את זה.

גיא גלעד: אני חושב שנעשתה פה התקדמות.

גיא גלעד: אני גם נמצא בכל הוועדות האחרונות ונעשתה פה התקדמות.

גיא גלעד: ההליכים האלה הם איטיים, ולא סתם נדרש האישור של ראש הממשלה, שר החוץ, שר הביטחון.

גיא גלעד: כל הדברים האלה, גם הם לוקחים את הזמן.

גיא גלעד: באמת נמצאים בישורת האחרונה.

גיא גלעד: אם נוכל לפרסם את המכרז ולא תהיה מניעה משפטית, נפרסם אותו.

גיא גלעד: אם נחשוב שיש סיכונים, נציג אותם.

גיא גלעד: אנחנו גם עדכנו, ואבי רואה עדכן אותך, גם לא בפני הוועדה, על דברים שקורים.

גיא גלעד: נפנה ונעדכן.

גיא גלעד: אני לא חושב שזה נכון שניתן פה איזושהי הצהרה.

צבי האוזר: בסדר גמור.

צבי האוזר: אני מבטיחך שאנחנו נעקוב גם מעבר לדיון כאן, העיתי.

צבי האוזר: אני נמצא בקשר רציף עם משרד הביטחון במעקב בשביל להבין בדיוק את אותם תהליכים בשלביהם המורכבים והמתמשכים.

צבי האוזר: אורן הלמן, מייסד עמותת "סיכוי שווה", האם נמצא איתנו בזום?

צבי האוזר: בבקשה.

אורן הלמן: תודה רבה, יושב-ראש הוועדה, אני חושב שהדיון הזה הוא דיון חשוב.

אורן הלמן: אני רוצה להגיד קודם כול שאני מאוד מעריך את הפעילות של שי גליק מארגון בצלמו, שעדכן אתכם על הדיון הזה, נמצא איתי בקשר לגבי הנושאים האלה.

אורן הלמן: נגישות זה לא רק שוויון, זה מנהיגות.

אורן הלמן: ומי שלא מבין שיש בישראל מיליון אנשים עם מוגבלות חמורה - יש אנשים בישראל שמשתמשים בכיסאות גלגלים, יש אנשים בישראל שהם קשישים, שקשה להם מאוד לעלות במדרגות – לא מבין שאנחנו בעצם מפקירים באופן עקרוני בהיבט הנגישות בערך 15% מהאוכלוסייה שלנו.

אורן הלמן: המונופול הכי גדול שיש בעולם זה הדת, ואנשים מגיעים למערת המכפלה – ואני מדבר אתכם כנכד לניצול של הטבח שהיה בחברון ב-1929, סבא שלי יוסף מזרחי, אני חלילי, אני חברוני במקור – אז אני אומר לכם שמערת המכפלה היא דבר שמעבר לכל הנושאים הפוליטיים.

אורן הלמן: מעבר לכל הדברים האחרים היא שייכת לכולנו, זה מקום קדוש עבור הרבה מאוד מאיתנו, כך אנחנו רואים את זה לפחות.

אורן הלמן: וברגע שבולמים אנשים – בין אם זה נשים בהיריון שלא יכולות לעלות במדרגות, בין אם זה אנשים שהם קשישים, שלא יכולים לעלות במדרגות, או כמובן אנשים עם מוגבלות שמגיעים לשם, הם בעצם לא יכולים להתפלל – אנחנו פוגעים בזכות הכי בסיסית שלהם, זו זכות התפילה.

אורן הלמן: זה לא פוליטיקה, ומי שמערבב פוליטיקה עם נגישות או עם מוגבלות, הוא עושה עוול גדול מאוד לאנשים עם מוגבלות.

אורן הלמן: הבת שלי היא לא פוליטיקאית והיא לא קשורה לפוליטיקה.

אורן הלמן: זה הדבר הראשון, הזכות להיות שווה.

אורן הלמן: הדבר השני הוא הפגיעה הקשה מאוד באנשים שפשוט נבלמים ביכולת שלהם להתפלל בגלל המוגבלות שלהם – פגיעה כפולה, גם בגלל שהם לא יכולים להתפלל וגם בגלל שהם אנשים עם מוגבלות.

אורן הלמן: יש הרבה מאוד שמחות משפחתיות שמתקיימות במערה, והזכות הזאת נמנעת מהרבה מאוד אנשים.

אורן הלמן: וזה מבנה ציבור.

אורן הלמן: מעבר לעניין הדתי, מבנה ציבור.

אורן הלמן: לא יכול להיות שיהיו בישראל מבני ציבור שהם לא נגישים, ומערת המכפלה היא מבנה ציבור, ומי שלא מבין את זה ומי שמשחק פה משחקים פוליטיים, פשוט משחק עם אנשים עם מוגבלות ופוגע בהם, זה הכול.

אורן הלמן: זה אנושי וצריך להתייחס לזה בצורה כזאת ולכן הדיון הזה הוא דיון מבורך, ואני אומר לכם שחייבים להנגיש את המערה הזאת, לא אתמול, לפני חמש שנים, ומי שמונע את זה ומשחק פה משחקים פוליטיים הוא בן אדם אטום וחסר אנושיות.

אורן הלמן: תודה רבה.

צבי האוזר: תודה רבה.

צבי האוזר: סטיב בלומברג, אזרח שהוזמן.

סטיב בלומברג: קודם כול, תודה רבה על ההזדמנות לדבר בפני הוועדה ותודה גם לשי על כל הפעילות שלו.

סטיב בלומברג: אני רוצה לתת את זווית הראייה של אזרח – לא כל אזרח – אזרח שיושב בכיסא גלגלים ומחפש את השוויון.

סטיב בלומברג: כפי שסיפרתי בעבר בוועדה, אני נפגעתי בפיגוע לפני 20 שנה ומאז אני מחפש דרך להגיע למערת המכפלה בצורה מכובדת, נגישה ובטוחה.

סטיב בלומברג: בינתיים קיבלתי הבטחות, ובאמת דיברו על פסח.

סטיב בלומברג: קיבלתי הבטחה אישית מראש המינהל האזרחי וגם מאבי דיכטר שיהיה בפסח שעבר.

סטיב בלומברג: זה לא היה אבל היום אני לא מחפש תאריכים, אני מחפש פשוט לראות את הטרקטורים בשטח, זה בשבילי הדבר שאני הכי רוצה.

סטיב בלומברג: אני רוצה להוסיף.

סטיב בלומברג: דיברו על כל מיני תהליכים מהירים של בנייה, בתי חולים ודברים כאלה.

סטיב בלומברג: קראתי פתאום בשבת על תהליך מאוד מהיר שברשות הפלסטינית בנו מרכז מבקרים חדש בסבסטיה, עיר בירה של השומרון, של ממלכת ישראל לשעבר, בנו שם, פגעו בעתיקות שם, לא ניתנו אישורים.

סטיב בלומברג: אני לא מבקש שאתם תעשו את זה, אבל יש לי איזה תחושה כאילו מזמינים מקרים.

סטיב בלומברג: ולא רק זה, גם בקשר לארגון "עמק שווה", הם לא ערערו בנושא הזה, למה לא ערערו על הבנייה בעתיקות שם?

סטיב בלומברג: ככה זה נראה לי בתור אזרח, כך אני רואה את הדברים.

סטיב בלומברג: תודה רבה.

צבי האוזר: תודה רבה.

צבי האוזר: עורך דין עירית שביב שני, נציבות שוויון זכויות לאנשים עם מוגבלות.

עירית שביב שני: שלום, תודה, הייתי פה לכל אורך הדיון, לא יודעת למה קודם אמרו שאני לא כאן.

צבי האוזר: אני מתנצל מראש.

צבי האוזר: משום מה הועבר לי שאת לא נמצאת על הדיון, אני מתנצל.

עירית שביב שני: תודה רבה.

עירית שביב שני: אנחנו חושבים כמובן שזה מאוד מאוד חשוב להנגיש את כל מבני הציבור במדינה ואנחנו מודים מאוד לוועדה שהיא עוסקת באופן קבוע בנושא הזה.

עירית שביב שני: אנחנו לצערנו לא יכולים לאכוף את הנגישות במקום הזה ואנחנו מקווים מאוד שבמהרה יוסדר הנושא.

צבי האוזר: תודה רבה.

צבי האוזר: חברים, אני רוצה לסכם את הדיון.

צבי האוזר: אני חושב שהדיון הוא חשוב, אני רוצה לברך את חברי הכנסת היוזמים – חלקם כבר לא איתנו כאן בדיון – אבל אני מבקש מהחברים לתמוך בהצעת הסיכום כדלקמן.

צבי האוזר: הוועדה רואה בהנגשת מערת המכפלה לאנשים עם מוגבלויות בני כל הדתות, אינטרס ציבורי מן המעלה הראשונה.

צבי האוזר: זאת גם בשים לב למרכזיותו של המקום במורשת העם והארץ.

צבי האוזר: הוועדה רושמת לפניה את הודעת המינהל האזרחי, על דעת משרד הביטחון, על סיומם של ההליכים המשפטיים בכפוף לדיון בוועדת התכנון והרישוי של המינהל האזרחי, דיון שיתקיים מחר, יתקיים בלב פתוח ובנפש חפצה וישקול את האינטרס הציבורי בראייה כוללת, ובפרט את עניין מימוש זכויות האדם הקשורות לעניין הנגשת המערה.

צבי האוזר: הוועדה רושמת לפניה את הודעת משרד התיירות ומשרד הביטחון על הקצאת 2.6 מיליון שקלים לטובת הקמה עתידית של המעלית ודרך ההנגשה למעלית.

צבי האוזר: הוועדה רושמת לפניה את הודעת השר לשירותי דת על הקצאת 1.550 מיליון שקלים מתקציב המשרד לטובת המיזם, כאמור.

צבי האוזר: הוועדה מבקשת – אבי, זה בשבילך – ממשרד הביטחון להעביר לעיונה בתוך 14 יום לוחות זמנים מפורטים לביצוע המיזם.

צבי האוזר: עד כאן.

צבי האוזר: חבריי, מי שתומך בהצעת הסיכום.

צבי האוזר: אושר.

צבי האוזר: בעד – שלושה.

צבי האוזר: מתנגדים – אין.

משה אבוטבול: אני מצביע.

צבי האוזר: אתה לא יכול.

צבי האוזר: אלה חברים קבועים בוועדת החוץ והביטחון, אבל התמיכה המוסרית שלך נרשמה, והיא נרשמה - - -

משה אבוטבול: באותיות זהב, בעזרת השם.

צבי האוזר: באותיות זהב, ואני מקווה שכולנו אכן נזכה במהרה בימינו אמן לראות בהשלמת אותו מיזם.

צבי האוזר: תודה רבה, הישיבה נעולה.